ચૂંટણી પ્રભારી અશોક ગેહલોતે પોતાના ભાષણમાં જણાવ્યું હતું કે, રાજ્ય સરકારે તથા મુખ્યમંત્રીએ આ રાષ્ટ્રધ્વજનો અસ્વીકાર કરતા કહ્યું હતું કે, આ રાષ્ટ્રધ્વજ મુકવાની જગ્યા નથી. આ વાત જાણીને મને ખૂબ દુઃખ થયું હતું. જ્યારે રાહુલ ગાંધીએ એનો સ્વીકાર કર્યો છે. રાહુલ ગાંધીએ પોતાના સંબોધનમાં કહ્યું, તમે સૌએ મહેનત અને પ્રેમથી 240 કિલોગ્રામનો આ ત્રિરંગો બનાવ્યો અને રાજ્યના મુખ્યમંત્રીએ સ્વીકારવાની ના પાડી દીધી. આ માત્ર તમારો નહીં, સમગ્ર ભારતનો રાષ્ટ્રધ્વજ છે. તેમણે કહ્યું કે, જગ્યા નથી. એમની પાસે તમારી મહેનત, પરસેવા માટે જગ્યા નથી. પરંતુ ગુજરાતના 5-10 ઉદ્યોગપતિઓ માટે આખા ગુજરાતની જગ્યા એમની પાસે છે. રૂપાણીજી અને મોદીજીના મનમાં એમના માટે જગ્યા છે, પરંતુ ગુજરાતના દલિતો, ગરીબો, પછાત વર્ગના લોકો માટે એમના મનમાં જગ્યા નથી. મોદીજી કે રૂપાણીજીએ દલિતો માટે આજ સુધી શું કર્યું? એક કામ કહો જે એમણે કર્યું હોય. ઉના કાંડ અને રોહિત વેમુલા. હું પહેલા પણ કહી ચૂક્યો છું, આજે પણ કહું છું, રોહિત વેમુલાએ આત્મહત્યા નહોતી કરી, ભારત સરકારે એની હત્યા કરી હતી. તમે પૂછ્યું, એ વખતે કોંગ્રેસ ક્યાં હતી? હું જવાબ આપું છું, એ સમયે હું હૈદ્રાબાદમાં હતો અને ઉના કાંડ સમયે અહીં પણ આવ્યો હતો, તમારી સાથે ઊભો હતો.